google/wiki40b huggingface dataset:
Keenan Allen

Ura

Kolmatta yliopistovuottaan aloittava Allen on yksi vuoden 2013 NFL:n varaustilaisuuden ykkösnimistä, ja häntä pidetään tilaisuuden toiseksi parhaana laitahyökkääjänä USC:n Robert Woodsin jälkeen. Halutessaan Allen voi kuitenkin jatkaa yliopistossa vielä neljännen vuoden, jolloin hän olisi varattavissa vasta vuoden 2014 varaustilaisuudessa.
Allenin velipuoli, Zach Maynard pelaa pelinrakentajana Allenin kanssa samassa joukkueessa.
Bagua-peili

Bagua-peili on kiinalainen talismaani, jonka keskellä on peili ja sen ympärillä baguakuvio. Sitä käytetään suojaamaan kotia ympäristön vahingoittavilta muodoilta.
Peili voi olla tasainen, kovera tai kupera. Kullakin on oma käyttötarkoituksensa. Peili ripustetaan mieluiten oven tai ikkunan yläpuolelle talon ulkopuolelle. Sitä ei käytetä sisätiloissa eikä koristeena.
Peilin ympärillä on vähintään bagua-kuviointi. Oikeaoppisesti baguan on oltava xiantian-bagua eli synnynnäinen bagua. Suuremmissa peileissä on useampia kehiä, joihin on merkitty erilaisia kiinalaisen kosmologian symboleja. Peilin takana on usein suojaava talismaani.
Bagua-peilien käytöstä syntyy usein "peilisotia". Kun joku ripustaa bagua-peilin asuntonsa ulkopuolelle, kadun vastakkaisella puolella asuvat ihmiset voivat kuvitella, että peili lähettää vahingollista qitä eli energiaa heidän asuntoonsa ja suojautuvat omalla peilillä. Heitä vastapäätä olevissa taloissa ajatellaan samoin ja ripustetaan uusia peilejä. Näin peilien käyttö voi levitä pitkin katua talosta toiseen.
Bagua-peiliä suositellaan käytettäväksi vain fengshui-konsultin ohjeiden mukaan.
Maria Pavlovna Mecklenburg-Schwerin

Puolison kuolema

Suuriruhtinas Vladimir Aleksandrovitš kuoli äkillisesti aivoverenvuotoon helmikuussa 1909. Maria suri puolisoaan lopun elämäänsä. Hänen tapansa surra oli kuitenkin hyvin erilainen kuin vaikkapa leskikeisarinnan, joka oli hänen vanha kiistakumppaninsa. Maria Pavlovna ei missään tapauksessa tahtonut vetäytyä seurapiirielämästä, vaan vietti kaiken aikansa juhlatilaisuuksissa ja kutsuilla, sillä hän kammosi yksinäisyyttä. Hyväntekeväisyysmyyjäiset, joita hän järjesti entisessä aateliston kokoontumisalissa, olivat aina vuoden tärkeimpiä seurapiiritapahtumia. Lisäksi hän jatkoi puolisonsa tehtävässä Taideakatemian puheenjohtajana ja piti itseään monissa asioissa edelläkävijänä, joka kulki luottavaisena omia teitään. Hän ei ollut kovin ystävällinen tai sopuisa ihminen, mutta hänellä oli oma selkeä linjansa.
Ensimmäisen maailmansodan aikana Maria Pavlovna esiintyi sädehtivänä ja itsetietoisena keulakuvana lääkintäjunien ja "lentävien sairaaloiden" verkostolle, joka oli perustettu aiemmin Japanin sodan  aikana. Tämä toimintatapa oli täysin vieras keisarinna Aleksandra Fjodorovnalle tai keisarin sisarelle Olga Aleksandrovnalle. Omassa toiminnassaan Maria oli ylittämätön.

Pako Pietarista ja kuolema

Helmikuussa 1917 Maria Pavlovna pakeni Pietarista Kaukasukselle, missä joutui korkeasta iästään huolimatta kestämään harvinaisen paljon puutetta ja kohtaamaan suuria vaaroja. Hän ei halunnut poistua maasta, toivoen poikansa suuriruhtinas Kirill Vladimirovitšin voivan vielä nousta valtaistuimelle. Vuonna 1918 hän pakeni bolševikkeja edelleen laivalla Mustanmeren rannikon Anapaaan 14 kuukaudeksi ja poistui Venäjältä vasta helmikuussa 1920 italialaisella vuorolaivalla. Päästyään Venetsian ja Sveitsin kautta Ranskaan hänen terveytensä kuitenkin petti. Maria Pavlovna kuoli Ranskan Rivieralla Contrexévillessä syyskuussa 1920.
Jossu

Arvostelu

Suursuosiostaan huolimatta kappale sai osakseen myös kritiikkiä. Kappaletta arvosteltiin muun muassa blogikirjoituksessa, jossa sen kerrottiin lietsovan kielteisiä asenteita naisten seksuaalisuutta kohtaan. Kappale on herättänyt ristiriitaisia mielipiteitä myös YouTubessa ja Facebookissa.
Börje Hielm

Börje Gustav Hielm (24. kesäkuuta 1927 Helsinki – 17. maaliskuuta 2004 Helsinki) oli suomalainen liikennelentäjä ja lentokapteeni.

Lapsuus ja lentäjän uralle hakeutuminen

Hän oli pikkupojasta saakka kiinnostunut tekniikasta ja ilmailusta ja katseli paljon Santahaminan, Katajanokan ja Malmin lentokoneita. Sota-aikana hän osallistui sotilaspojissa Helsingin ilmatorjuntaan. Helsingin suurpommituksissa helmikuussa 1944 hän oli kantamassa kranaatteja Viikin pelloille sijoitetussa ilmatorjuntayksikössä.
Vuonna 1947 hän suoritti purjelennossa C-tutkinnon Jämijärven ilmailukoulussa.

Asevelvollisuusaika

Innostus veti kuitenkin moottorikoneisiin. Syksyllä 1945 hän haki vapaaehtoisena asevelvolliseksi ensimmäiselle sodanjälkeiselle ohjaajakurssille. Sieltä valmistuttuaan keväällä 1947 hänet komennettiin Uttiin Lentorykmentti 3:een. Siellä hän sai koulutuksen Messerschmitt-kalustoon ja suoritti myös yöhävittäjäkurssin.
Polttoainepula ja sodan jälkeinen poliittinen tilanne merkitsivät lentomahdollisuuksien vähenemistä ja joutenoloa. Niinpä Hielm hakeutui siviilipuolelle.

Ura liikennelentäjänä

Hän suoritti 1948 Englannissa kaksimoottorikoulutuksen ja mittarilentokelpuutuksen. Samalla hän suoritti liikennelentäjän ja navigaattorin lupakirjat. Hän pääsi vuoden 1951 alussa Aero Oy:n perämieskurssille ja työskenteli DC-3:n perämiehenä vuoteen 1953. Tämän jälkeen hän siirtyi DC-3:n kapteeniksi ja työskenteli myöhemmin kapteenina Convair Metropolitanissa, Super Caravellessa, DC-8-62:ssa ja DC-10:ssä. Hän jäi eläkkeelle 1982 Finnairin DC 10:n kapteenina.

Avaruuden asiantuntija

Lentämisen ohessa hän oli erityisen kiinnostunut satelliiteista ja avaruusraketeista. Hän liittyi 1962 Suomen avaruustutkimusseuraan ja oli mediassa usein nähty avaruuden asiantuntija. Hän oli kommentaattorina Yleisradion Kuustudiossa, joka oli koottu kesällä 1969 Pasilan studioon seuraamaan Apollo 11:n lennon vaiheita ja ensimmäistä kuukävelyä. Hän piti myös Ilmailu-lehdessä palstaa, johon hän kirjoitti avaruusaiheisia artikkeleita.

Harrastukset

Hän oli Ilmailumuseoyhdistys ry:n (IMY) perustajajäsen ja hän toimi Suomen ilmailumuseon ensimmäisenä museonhoitajana 1983–1992.
Vuonna 1968 hän perusti Suomeen yhä aktiivisen kansainvälisen muovimallikerhon, IPMS-Finlandin. Yhdistyksen tarkoituksena on auttaa pienoismallien harrastajia antamalla tietoa harrastukseen liittyvistä seikoista sekä mallien esikuvista, mm. lentokoneista ja sotilasajoneuvoista, sekä tehdä vapaaehtoisin voimin tunnetuksi muovimalliharrastusta. Hielm piti pitkään Ilmailu-lehdessä pienoismalliien rakentamista koskevaa ja teollisia pienoismalleja esittelevää harrastajapalstaa otsikolla Pienois(ta)Malli(puhetta).

Poliittinen osallistuminen

Hän oli 1976–1984 Perustuslaillisen oikeistopuolueen edustajana Espoon kaupunginvaltuustossa. Lisäksi hän oli ehdokkaana vuoden 1979 eduskuntavaaleissa, mutta ei tullut valituksi.

Kunnianosoitukset

Tasavallan presidentti myönsi hänelle lentokapteenin arvonimen vuonna 2003.
Sami Suominen

Heikki Samuli (Sami) Suominen (28. helmikuuta 1922 Viipuri – 30. joulukuuta 1985 Espanja) oli diplomi-insinööri ja muovialan yrityksen Amerplastin perustaja. Suominen oli myös kokoomuksen kansanedustajana 1970-luvun alussa.
Suomisen vanhemmat olivat ylijunailija Juho Ilmari Suominen ja Ilma Selina Tuominen. Hän pääsi ylioppilaaksi 1941 ja valmistui diplomi-insinööriksi 1947. Suominen työskenteli Stockholms bryggerierin laboratoriokemistinä 1948 ja Yhdysvalloissa Seagramin kemistinä 1948–1949. Palattuaan Suomeen Suominen toimi Oy Pyynikin pääkemistinä Tampereella 1951–1962. 
Vuonna 1952 Sami Suominen yhdessä vaimonsa Marjan kanssa perusti Amerplast-nimisen muovialan yrityksen jonka toimitusjohtajana Suominen toimi kuolemaansa saakka.
Suominen oli kokoomuksen kansanedustajana 1970–1975 edustaen Hämeen läänin pohjoista vaalipiiriä. Hän oli presidentin valitsijamies vuoden 1968 vaaleissa ja mukana kunnallispolitiikassa Tampereen kaupunginvaltuuston ja kaupunginhallituksen jäsenenä. 1960- ja 1970-luvun vaihteessa hän oli vakiojäsen radion keskusteluohjelmassa Talouspoliittinen keskustelukerho.
Sami Suominen kuoli tapaturmaisesti Espanjassa 63 vuoden iässä vuonna 1985.
Aallonmurtaja

Aallonmurtaja on vesialueen rannalla sijaitsevan sataman, majakan tai vastaavan suojaksi rakennettu täytepenger, johon aallot pysähtyvät eli murtuvat.

Tarkoitus

Aallonmurtaja estää suurien aaltojen pääsyn satamaan, sen suojaamana aallokko ei nouse haitallisiin mittoihin myrskylläkään. Aallonmurtajat rakennetaan pääasiallisesti suojaamaan satamia ja venelaitureita, sillä aaltojen armoille jäävä laiva voi vaurioitua pahoin ja jopa upota törmäillessään laituriin kovassa merenkäynnissä.

Rakentamisperiaatteet

Aallonmurtaja voi olla satamaa suojaava luonnon niemeke tai erikseen tehty kiviaineksista koottu pengerrys, jonka merenkäynnille altis puoli on vahvistettu suurin kivi- tai betonilohkarein. Näiden lohkareiden tarkoitus on sekä pysäyttää aallon voima että kestää aaltojen kuluttava vaikutus. 
Aallonmurtaja voi myös olla kokonaan kivestä muodostuva penger, joka sulkee sataman sisäänsä siten, että laiturialueet ovat vain rannalla. Kulku satamaan tapahtuu kapean väylän kautta. Sen suulla saattaa olla vielä pienempiä aallonmurtajia, joiden tarkoitus on viedä aallon liikevoima ennen kuin se saavuttaa varsinaisen aallonmurtajan. Kalasatamissa sekä venesatamissa tällaiset sataman sisäänsä sulkevat aallonmurtajat ovat yleisiä. Suuremmissa satamissa itse satamalaiturit saattavat toimia aallonmurtajina. Tällöin satama on joko rakennettu luonnon muovaamaan lahteen tai joensuuhun, tai satamalaituri ja aallonmurtaja muodostavat keinotekoisen niemen, jonka taakse jää varsinainen satama-allas. Niemen merenpuoleinen osa toimii tällöin aallonmurtajana. Joskus aallonmurtaja voidaan rakentaa muistakin tarpeista, kuten esimerkiksi laivojen hylyistä tai niiden osista.
Piikkiaralia

Populaarikulttuurissa

Carl Barksin Aku Ankka -sarjakuvatarinan Gopher Goof-Ups (julk. 1956, suom. Järkkymätön luonnonlaki) suomennoksessa mainitaan pirunkeppi.
Leppäjärvi (Jämsä, Runttimäki)

Maantietoa

Järven pinta-ala on 4,2 hehtaaria ja se on 350 metriä pitkä ja 200 metriä leveä. Järvellä ei ole kartan mukaan saaria. Sen rantaviivan pituus on 950 metriä.

Vesistösuhteet

Järvi sijaitsee Kokemäenjoen vesistössä (vesistöaluetunnus 35) Keuruun reitin valuma-alueen (35.6) Kertejoen valuma-alueella (35.69), jonka Myllyojan valuma-alueeseen (35.693) se kuuluu.
Eurooppalainen korkeakoulualue

Eurooppalainen korkeakoulualue (EHEA, European Higher Education Area) on lähes koko Euroopan kattava, 47 valtion muodostama korkeakoulutusalue, joka syntyi maaliskuussa 2010.
EHEA:n käynnistämistä edelsi vuonna 1999 aloitettu Bolognan prosessi. Sillä pyrittiin luomaan yhtenäinen, yhteensopiva ja keskinäisen vertailun mahdollistava Eurooppalainen korkeakoulualue, mikä edistäisi Euroopan asemaa korkeakoulutuksen kansainvälisessä kilpailussa.
Tutkimuspuolen vastaava alue on Eurooppalainen tutkimusalue (ERA).
Pisang Ambon

Pisang Ambon on banaanin makuinen ja karamellinen hedelmä-yrttilikööri. Se on väriltään kirkkaan vihreä, ja sen alkoholipitoisuus on 17 %. Likööri perustuu pullon etiketin mukaan vanhaan indonesialaiseen reseptiin.
Pisang Ambonia valmistaa hollantilainen Lucas Bols B.V.
Likööriä käytetään useissa drinkeissä. Esimerkiksi suosittu drinkki Ville Vallaton koostuu maidosta, vodkasta ja Pisang Ambonista.
Nimensä Pisang Ambon on saanut Indonesiaan kuuluvasta Ambon-saaresta ja banaanin malaijin- ja indonesiankielisestä nimestä.
Kari Saviniemi

Kari Saviniemi (s. 1946 Miehikkälä) on suomalainen Keravalla asuva filosofian maisteri, runoilija, kriitikko ja kirjoittajakouluttaja.
Saviniemi on toiminut vuodesta 1991 alkaen perustamansa Leino-akatemian vetäjänä. Hän on toiminut myös kustantajana ja hän oli Kymen lääninkirjailija 1989-1991.
Lämpöhaude

Lämpöhaude auttaa leikkauksen, viisaudenhampaan poiston tai muun toimenpiteen aiheuttamaan turvotukseen ja särkyyn. Sopivia lämpöhauteita ovat kuumavesipullot, lämpölamput tai sähkötyynyt. Lämpöhaudetta voi pitää 15-30 minuuttia särkevän alueen päällä pari kertaa vuorokaudessa. Leikkauksesta johtuva leukojen jäykkyys, ns. leukalukko, saadaan useimmiten laukeamaan käyttämällä lämpöhaudetta, kun lukon aiheuttanut turvotus häviää.
Sten Holm

Sten Alfred Holm (22. tammikuuta 1887 Pietarsaari – 2. kesäkuuta 1932 Kanada) oli suomalainen jääkäriluutnantti ja tehtaanjohtaja. Hänen vanhempansa olivat tehtailija Johan Alfred Holm ja Maria Lovisa Påhlsson. Hänet vihittiin avioliittoon vuonna 1910 Toini Sofia Elisabet Holmströmin kanssa.

Opinnot

Hän kävi viisi luokkaa Pietarsaaren ruotsalaista yhteiskoulua. Hän teki vuonna 1908 opintomatkan Turkkiin tutkiakseen paikallista tupakanviljelyä.

Jääkäriaktivisti

Hän toimi tupakkatehtailijana ollessaan jääkäriliikkeen värvärinä värväten miehiä jääkäripataljoonaan. Hän teki Pietarsaaren Uumajan etapin järjestämiseksi tiedustelumatkoja Holmöhön ja Uumajaan kesällä 1915 ja järjesti tämän etapin toiminnan syksyllä samana vuonna. Hänen urotyökseen laskettakoon tapaus, jossa hän vapautti Pietarsaaren poliisivankilasta jääkärietappimies Johannes Sandvikin ja joutui sen jälkeen pakenemaan Ruotsiin, mistä hän jatkoi matkaansa Saksaan.

Jääkäriaika

Saksassa hän liittyi vapaaehtoisena sotilaskoulutusta antavaan jääkäripataljoona 27:n pioneerikomppaniaan 18. tammikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella, Schmardenissa ja Aa-joella. Hän sai Misse-joen taisteluiden ansiosta 2. lk. rautaristin toisena suomalaisena pataljoonassa heti gruppenführer Waseniuksen jälkeen Hän oli komennettuna etappitehtäviin Suomeen 18. elokuuta 1916 – 5. marraskuuta 1916 välisen ajan. Hän osallistui vuonna 1917 järjestetyille moottoripyöräkursseille Libaussa.
Andréa Ferréol

Andréa Ferréol (s. 6. tammikuuta 1947 Aix-en-Provence, Ranska) on ranskalainen näyttelijä.
Andréa Ferréol opiskeli teini-ikäisenä teatterialaa Jean-Laurent Cochetin ja Antoine Bourseillerin opastuksella vanhempiensa kieltoa uhmaten. Opinnot jatkuivat Pariisin kaunotaiteiden instituutissa. 
Hän tuli suuren yleisön tuntemaksi roolistaan Marco Ferrerin elokuvassa Suuri pamaus (La Grande Bouffe, 1973). Ensiesityksessään Cannesin elokuvajuhlilla filmi aiheutti skandaalin Ferréolin pitämän vaginamonologin takia. Ferréolin lukuisista elokuvarooleista klassikoiksi ovat kuitenkin nousseet elokuvat Volker Schlöndorffin Peltirumpu (Die Blechtrommel, 1979), Ettore Scolan Hyvää yötä, majesteetti (La nuit de Varennes, 1982) ja François Truffautin Viimeinen metro (Le dernier métro, 1980) ja Joël Sérian Kuumat kukkulat (Les Galettes de Pont-Aven, 1975).  
Hän sai vuosina 1976 ja 1981 parhaan naissivuosan César-palkinnon rooleistaan elokuvissa Kuumat kukkulat ja Viimeinen metro sekä vuonna 1977 parhaan naissivuosan David di Donatello -palkinnon elokuvasta Sano se kukkasin (Sono pazzo di Iris Blond, 1996). Hän kuuluu Kunnialegioonaan (2013).
Rontti (Prätkähiiret)

Hahmo

Rontti oli koko galaksin paras prätkäjannu jo ennen kuin sota plutolaisia vastaan alkoi. Hän oli villi ja peloton, sekä egoistinen hurjapää, kuten Vinski. Rontti koulutti Turbosta, Vinskistä ja Motosta samanlaisia marsilaisia vapaustaistelijoita, jotka myös puolustivat kouluttajansa tavoin Marsin vapautta plutolaisia vastaan. Hän ehti olla pitkään Kenraalina, kunnes ikä alkoi vaikuttaa hänen johtamiseensa, jolloin Minnistä tuli uusi Kenraali.
Vuosia myöhemmin Rontti auttoi Marsin takaisin kukoistukseen luodessaan uudistajan. Hän kuitenkin joutui käymään Maassa etsimässä lisämateriaalia uudistajaan. Tuolloin Palkki ryösti hänen uudistajan. Rontti kuitenkin onnistui palaamaan takaisin Marsiin, jossa oli syttynyt uusi sota, kun Kissatronin joukot hyökkäsivät Marsiin napatakseen uudistajan. Sodan aikana uudistaja kuitenkin tuhoutui ja kissatronin joukkoja johtanut Kattinaattori vetäytyi joukkoineen Marsista. He saivat kuitenkin tietää Maassa olevan toinen uudistaja ja suuntasivat uudelle planeetalle. Rontti yritti pitkään pysyä piilossa ottamalla uuden henkilöllisyyden nimeltä Yökulkija pukeutumalla kokomustaan asuun. Hänen henkilöllisyys kuitenkin paljastui ja kissatronilaiset yhdessä Palkin kanssa yrittivät siepata hänet ja pakottaa tekemään toinen uudistaja.
Ivan Franko

Ivan Jakovytš Franko (ukr. Іван Якович Франко, 27. elokuuta (J: 15. elokuuta) 1856 – 28. toukokuuta (J: 15. toukokuuta) 1916) oli ukrainalainen runoilija, kirjailija, yhteiskunta- ja kirjallisuuskriitikko, toimittaja, taloustieteilijä sekä poliittinen aktivisti. Hän oli vallankumouksellinen demokraatti, joka perusti Ukrainan sosialistisen liikkeen. Oman tuotantonsa lisäksi hän käänsi muun muassa William Shakespearea, Dantea, Victor Hugoa ja Johann Wolfgang von Goethea. Taras Ševtšenkon ohella hänellä on ollut valtava vaikutus Ukrainan moderniin kirjallisuuteen ja poliittiseen ajatteluun.
Charles A. Horner

Palvelus asevoimissa

Iowasta kotoisin oleva Horner suoritti kandidaatin tutkinnon Iowan yliopistosta vuonna 1958 ja liittyi sen jälkeen 1. lokakuuta ilmavoimiin reserviupseerien koulutusyksikön (engl. Reserve Officer Training Corps) kautta. Hänet koulutettiin F-100 Super Sabre -kalustolla, ja hän ansaitsi marraskuussa 1959 lentäjän merkin Laredon lentotukikohdassa Texasissa. Horner sijoitettiin ensin 492. taktiseen hävittäjälaivueeseen Englannissa. Kolmen vuoden palveluksen jälkeen hän sai jatkokoulutuksen F-105 Thunderchief -kalustolle ja siirtyi samalla 4. taktisen hävittäjälennostoon Seymour Johnsonin lentotukikohtaan Pohjois-Carolinaan.

Vietnamin sodasta 9. ilma-armeijan komentajaksi

Horner liittyi vapaaehtoisena Kaakkois-Aasiassa käynnissä olleen Vietnamin sodan sotatoimiin. Hänet sijoitettiin Thaimaasta toimineeseen 388. taktiseen hävittäjälennostoon, missä hän lensi 41 taistelutehtävää F-105 Thunderchiefilla. Puolen vuoden kommenuksen jälkeen hän palasi lennonopettajaksi Manner-Yhdysvaltoihin. Horner lähti toiselle Kaakkois-Aasian komennukselleen toukokuussa 1967, ja hänet sijoitettiin Thaimaan Koratin lentotukikohtaan. Toisen komennuksensa aikana hän lensi jälleen F-105 Thunderchiefilla ja toimi ”Wild Weaselina”, jonka tehtävänä oli vihollisen ilmatorjuntakohteiden tuhoaminen. Horner lensi toisella komennuksellaan yli 70 taistelulentoa.
Toisen Kaakkois-Aasian komennuksensa jälkeen hän palasi syyskuussa 1967 lennonopettajaksi Nellisin lentotukikohtaan. Tehtävien ohessa hän toimi yhdysupseerina ilmavoimien Tactical Fighter Weapons Schoolissa. Lentäjäuransa aikana Horner kerrytti yli 5 300 lentotuntia useilla eri hävittäjätyypeillä.
Horner toimi lokakuusta 1969 esikuntaupseerina Tactical Air Commandin (TAC) ja Yhdysvaltain ilmavoimien esikunnissa. Elokuussa 1975 hän aloitti jatko-opinnot National War Collegessa, mistä hän suoritti tutkinnon vuotta myöhemmin. Tästä hän jatkoi kahden taktisen hävittäjälennoston johtotehtäviin ja edelleen kahden lentodivisioonan komentajaksi ja Air Defense Weapons Centerin johtoon. Horner sai vuonna 1987 vastuulleen 9. ilma-armeijan.

Persianlahden sota ja eläköityminen

Irak hyökkäsi Kuwaitiin Hornerin ollessa matkalla TAC:n esikuntaan elokuussa 1990. Hän sai pikaisen kutsun takaisin komentopaikalleen 9. ilma-armeijassa. Sieltä hän jatkoi matkaansa Central Commandin esikuntaan antamaan tilannekatsausta kenraali Norman Schwarzkopfin kanssa Yhdysvaltain silloiselle presidentille George W. Bushille. Tästä Horner jatkoi edelleen Saudi-Arabiaan, missä hän sai vastuulleen Persianlahden sodan operaatio Desert Shieldin ilmaoperaatioiden suunnittelun. Horner jatkoi samoissa tehtävissä operaatio Desert Stormissa, jonka aikana hän tuli suurrelle yleisölle tutuksi esiinnyttyään sotaa seuranneissa päivittäisissä lehdistötilaisuuksissa.
Horner ylennettiin neljän tähden kenraaliksi Persianlahden sodan päätyttyä. Hän siirtyi NORADin ja Air Force Space Commandin komentajaksi, mistä hän eläköityi lokakuussa 1994. Palveluksensa päätyttyä Horner asui vaimonsa Mary Jon kanssa Floridan Eglinin lentotukikohdan läheisyydessä. Hän avusti Tom Clancya kirjan Every Man a Tiger kirjoittamisessa.
Thessalonikan kuningaskunta

Thessalonikan kuningaskunta oli lyhytikäinen ristiretkivaltio, joka muodostettiin neljännen ristiretken jälkeen vuonna 1204. Thessalonikan kuningaskunta sijaitsi nykyisten Kreikan ja Turkin alueella, vaikkakaan kuningaskunnan rajoja ei koskaan tarkkaan määritelty jatkuvien sotien vuoksi. Kuningaskunta sai nimensä kreikkalaisesta Thessalonikin kaupungista. Kuningaskunnan olemassaolo päättyi vuonna 1224, jolloin Epeiroksen despotaatti valloitti sen ja liitti itseensä.
Lehmälammi (Tammela)

Maantiede

Lampi sijaitsee Pesämäen hiekkamaastossa olevassa painanteessa. Lammen halkaisija on 70 metriä ja se on suon ympäröimä. Lamppeen ei johda ojia eikä sillä ole laskuojaa. Se saa vetensä pääasiassa pohjavedestä, jota on seudulla runsaasti. Lammen rannalla on loma-asunto, jonne johtaa tie yhdystieltä 2824.
Lampi sijaitsee Karjuharjun eteläpuolella ja on sen kaakkoon ulottuvalla jatkeella. Harju on osa Kolmatta Salpausselkään kuuluvaa harjujaksoa ja hiekka-aluetta. Alue kuuluu niin sanottuun Perunnummen hiekkamassiiviin, joka on hyvää pohjavesialuetta. Tämä heijastuu järviin ja lampiin, jotka ovat usein kirkasvetisiä.
Leikkokukka

Leikkokukka on nimitys kukille, jotka leikataan varsineen ja asetetaan esille koristetarkoituksessa maljakkoon tai kukkasidontatöissä. Suosittuja kasveja, joita käytetään leikkokukkina, ovat esimerkiksi ruusut, neilikat, krysanteemit ja tulppaanit. Kaupallisesti merkittäviä leikkokukkia viljellään yleisesti kasvihuoneissa.
Leikkokukkien valikoima on kasvanut viime vuosikymmeninä. Vielä vuonna 1986 neilikat, krysanteemit, ruusut ja gladiolukset muodostivat 80 % Yhdysvaltojen leikkokukkamarkkinoista. Vuoteen 2004 mennessä niiden osuus oli pienentynyt 15 prosenttiin.
Vuonna 2000 maailman koko leikkokukkakaupan arvoksi arvioitiin noin seitsemän miljardia Yhdysvaltain dollaria. Leikkokukkien maailmanmarkkinahinnat määräytyvät Hollannin kukkahuutokaupoissa hollantilaisen hintatason mukaan. Kukkien laajamittainen viljely vaatii työvoimaa, ja monissa kehitysmaissa on myös sopiva ilmasto kukkien kasvatukseen. Tällaisia maita ovat Kolumbia, Ecuador, Kenia ja Zimbabwe. Työolot kehitysmaissa ovat saaneet joskus osakseen arvostelua.

Leikkokasvit

Kaupallisesti leikkokasvina käytettyjä kasveja ovat muun muassa:
Ekofakti

Ekofaktilla tarkoitetaan arkeologiassa arkeologisesta yhteydestä löydettyä esinettä, joka ei ole artefakti (ihmisen muovaama esine), mutta jolla kuitenkin on arvoa muinaisen ihmistoiminnan tutkimuksessa. Ekofakteja ovat esimerkiksi asuinpaikan yhteydestä löydetyt kasvijäänteet tai kotieläinten luut.